«Кавказым мамырыгъэ илъын папщIэ» фестивалым хэтхэр КъБКъУ-м щохьэщIэ
Бэрбэч Хь. М. и цIэр зезыхьэ Къэбэрдей-Балъкъэр къэрал университетым жэпуэгъуэм и 11-м къыхуеблэгъащ Ипщэ федеральнэ университетым и лIыкIуэхэр, «Кавказым мамырыгъэ илъын папщIэ — Налшык-2017» щIыналъэ конференцыр абы щрагъэкIуэкIын папщIэ.
Конференцыр ирагъэкIуэкI студентхэм я щIэныгъэ, творческэ фестивалым, «Кавказым мамырыгъэ илъын папщIэ» зыфIащам, хыхьэу. Проектым и мурадыр лъэпкъхэм яку зэгурыIуэныгъэ дэлъы- ным хуэлэжьэнырщ, лъэпкъ зэныкъуэкъухэр къэмыгъэхъунырщ, зэгъунэгъу щIыналъэхэм щыпсэухэм яку дэлъ зэныбжьэгъугъэ зэпыщIэныгъэхэр гъэбыдэнырщ, абы хуэунэтIа къэрал политикэ егъэкIуэкIыным лъабжьэ къыхузэгъэпэщынырщ.
Фестивалым хыхьэу ирагъэкIуэкIынущ «Дэ дызэкъуэтщ» автомобиль зекIуэр, Кавказ Ищхъэрэ, Ипщэ федеральнэ округхэм я щIыналъэхэр зэщIагъэхьэу. Абы хыхьэу ирагъэкIуэкIынущ щIэныгъэ къэхутэныгъэхэр, конференцхэр, апхуэдэуи я проектхэр ягъэлъэгъуэнущ.
Ростов къикIахэм университетым и пэIущIэ пэшым деж джэгу дахэкIэ къыщыпежьащ, ерыскъыи къыпрахьэжьащ. Абы и ужькIэ хьэщIэхэр Темыркъан Хьэту и цIэр зезыхьэ щэнхабзэ центрым ирагъэблэгъащ икIи конференцыр абы щрагъэкIуэкIащ.
ЗэIущIэм кърихьэлIахэм фIэхъус псалъэкIэ захуигъэзащ КъБКъУ-м гъэсэныгъэ лэжьыгъэмрэ социальнэ IуэхухэмкIэ и проректор Къумыкъу Iэуес. «Фэ фыкърихьэлIащ КъБКъУ-м и юбилейм. Псори фыкъызоблагъэ абы теухуа гуфIэгъуэ дауэдапщэхэм фыкъыддыхэтыну. Мыдрейуэ, «Кавказым мамырыгъэ илъын папщIэ» фестивалым ехъулIэныгъэхэр иIэну, иджыри илъэс куэдкIэ ар екIуэкIыну сохъуэхъу», — жиIащ проректорым.
Ипщэ федеральнэ университетым социальнэ, щIалэгъуалэ политикэмкIэ и департаментым и Iэтащхьэ, проектым и унафэщI Аслъэн Яков къызэхуэсахэр щыгъуазэ ищIащ фестивалыр къызэрежьам, абы и къалэнхэм. «Мы зэманым Урысей Федерацэм и щIыналъэм терроризмэмрэ лъэпкъхэр зэщыгъэIеинымрэ хуэлажьэхэм я щхьэ къыщаIэтыну зэрыхуежьэм уегъэпIейтей. Абы пыщIа гугъуехьхэр нэхъ нэрылъагъу щыхъухэм ящыщщ Урысейм и Ипщэ щIыналъэр икIи щыIэ хъуа щытыкIэр нэхъыбэу зыжьэуэр къыдэкIуэтей щIэблэрщ. Дэ ди мурадщ цIыхухэм зэхудачыхыу, дэтхэнэ зы лъэпкъми зэхэтыкIэ-щэнхабзэ хэха зэриIэжыр къагурыIуэу зэдекIуэкIыным щIалэгъуалэр къыхуедджэну, хуэдущиину. Ар тхузэфIэкIынущ, Ипщэ, Кавказ Ищхъэрэ федеральнэ щIыналъэхэм я студентхэр зэпытщIэфмэ. ДызэIущIа нэужь дэ нэхъы-фIу щыгъуазэ дыхъунущ щIыналъэхэм щыпсэу лъэпкъ псоми я тхыдэм, щэнхабзэм», — къыхигъэщащ Аслъэным.
Ипщэ федеральнэ университетым социологиемрэ щIыналъэхэр джынымкIэ и институтым и унафэщI Сериков Антон къызэхуэсахэр щыгъуазэ ищIащ КъБКъУ-м щрагъэкIуэкIынухэм я программэм. Абы хохьэ Ипщэ федеральнэ, Къэбэрдей-Балъкъэр къэрал университетхэм я студентхэм ягъэхьэзыра докладхэм едэIуэнымрэ абыхэм тепсэлъыхьыжынымрэ, секцэхэм щекIуэкIыну лэжьыгъэхэр, стIол хъурейхэмрэ проектхэм я презентацэхэмрэ.
СОЛГАЛОВЭ Наталье,
КъБКъУ-м и пресс-IэнатIэм и лэжьакIуэ.
